
20.07.2010
Precizē pieļaujamos ES fondu projektu izdevumus informācijai un publicitātei
Lai Ministru kabineta noteikumos būtu precīzi noteikts, kādi informācijas un publicitātes pasākumi ES fondu projektu realizētājiem un iesaistītajām institūcijām ir obligāti un kādi pieļaujami, kā arī, lai novērstu iespējas nelietderīgai ES fondu līdzekļu izmantošanai, valdība otrdien, 20. jūlijā akceptēja Finanšu ministrijas sagatavotos grozījumus noteikumos par Eiropas Savienības fondu publicitātes un vizuālās identitātes prasību nodrošināšanas kārtību.
Grozījumu mērķis ir pilnībā atrisināt neskaidrības, kas rodas ES fondu projektos par informācijas un publicitātes prasībām un to līdzekļu pielietošanu. Grozījumi precīzi noteic, kādas publicitātes prasības finansējuma saņēmējam ir obligātas (ES regulā noteiktās informatīvās plāksnes un stendi) un kādas izmaksas no ES fondu līdzekļiem ir attiecināmas. Tāpat tiek arī noteikts, kas ir informatīvie pasākumi, kurus var veikt ES fondu vadībā iesaistītās institūcijas ES fonda tehniskās palīdzības projektā. 

Grozījumos paredzēts izņēmums ES fonda projekta tiešajām aktivitātēm, kas ietver vienu vai vairākus informatīvos pasākumus, ja tos veic finansējuma saņēmējs, tie nodrošina projekta mērķu sasniegšanu un ir noteikti kā attiecināmās izmaksas kārtībā par attiecīgās aktivitātes īstenošanu. 
Ieviešot ierobežojumus informācijas un publicitātes pasākumu izmaksu attiecināmībai, ievērojami tiks mazināta iespēja, ka tiks nelietderīgi izmantots ES fondiem piešķirtais finansējums. Līdz šim, izskatot maksājumu pieprasījumus, tika konstatēts, ka vairākos gadījumos informācijas un publicitātes pasākumiem paredzētais finansējums ir iztērēts nelietderīgi vai arī ir nesamērīgi liels attiecībā pret pārējām projekta īstenošanas izmaksām.
MK noteikumu grozījumu izpilde neietekmēs tos ES fondu projektus, kuru īstenošana jau ir uzsākta. Tas attiecas tikai uz tiem ES fondu projektiem, kur projektu iesniegumu atlases vēl plānots izsludināt.

Grozījumi pieejami http://www.mk.gov.lv/lv/mk/tap/?pid=40184038&mode=mk&date=2010-07-20 

